P r e d k l a d a c i a  s p r á v a
K návrhu zákona o štátnom rozpočte na rok 2002

	Návrh zákona o štátnom rozpočte na rok 2002 predkladá Ministerstvo financií SR na rokovanie vlády Slovenskej republiky na základe Plánu legislatívnych úloh vlády SR na rok 2001 a podľa § 8 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov. Pri jeho spracovaní sa vychádzalo z uznesenia vlády SR k Návrhu východísk štátneho rozpočtu na rok 2002. V porovnaní s rokom 2001 vývoj príjmov nepriaznivo ovplyvňuje nerozpočtovanie osobitného odvodu Slovenského plynárenského priemyslu, š.p., a v pozitívnom zmysle predpokladané zvýšenie príjmov z titulu transformácie štátnych fondov. Z hľadiska rozpočtovania výdavkov sa oproti minulému roku výraznejšie zohľadňuje prioritné rozpočtovanie výdavkov, ktorých poskytovanie je vo väčšine prípadov nárokové a je podmienené nadobudnutím účinnosti zákonov o štátnej službe, verejnej službe a o Hasičskom a záchrannom zbore. Návrh zákona nezohľadňuje požiadavku Ministerstva školstva SR na opätovné zavedenie účtu osobitného financovania vysokým školám aj v roku 2002, pretože uvedená problematika financovania vysokých škôl musí byť upravená komplexne zákonnou úpravou gestora a každé iné riešenie považuje za nesystémové a výnimočné.
 
     Návrh bol predmetom vnútrorezortného a následne medzirezortného pripomienkového konania. V rámci medzirezortného pripomienkového konania bol predložený všetkým ministerstvám, ďalším ústredným orgánom štátnej správy, Najvyššiemu kontrolnému úradu SR, Konfederácií odborových zväzov Slovenskej republiky, Asociácií zamestnávateľských zväzov a združení SR, Združeniu miest a obcí Slovenska, krajským úradom, samostatným rozpočtovým kapitolám, Inštitútu pre aproximáciu práva, Národnej banke Slovenska, Fondu národného majetku SR, Slovenskému pozemkovému fondu, Všeobecnej zdravotnej poisťovni, Spoločnej zdravotnej poisťovni, Sociálnej poisťovni a Národnému úradu práce, t.j. spolu 54 pripomienkujúcim miestam. Stanoviská nezaslalo 10 pripomienkujúc-1ich. K predloženému návrhu nemalo pripomienky celkom 32 pripomienkujúcich  miest. Pripomienky uplatnilo celkom 12 účastníkov pripomienkového konania. Výsledky pripomienkového konania uvádza predkladateľ vo vyhodnotení medzirezortného pripomienkového konania.     

	Do návrhu zákona boli zapracované zásadné vecné pripomienky, ktoré nie sú v rozpore so schváleným návrhom východísk štátneho rozpočtu na rok 2002 a pripomienky odporúčajúceho a legislatívno-technického charakteru, ktoré sú v súlade s platnou legislatívou. Zásadná pripomienka Ministerstva hospodárstva SR bola vysporiadaná na úrovni ministrov a materiál sa predkladá bez rozporov.  
           
	Návrh zákona bol dňa 17.7.2001 predmetom rokovania Legislatívnej rady vlády SR. Pripomienky uplatnené legislatívnou radou sú v novom znení návrhu zákona zapracované do príslušných ustanovení.

Predkladacia správa

	Vláda Slovenskej republiky 18. júla 2001 rokovala o návrhu štátneho rozpočtu na rok 2002 a rozhodla o čiastočných zmenách týkajúcich sa tak príjmov, ako aj výdavkov štátneho rozpočtu:

	Príjmy štátneho rozpočtu sa v porovnaní s pôvodným návrhom navýšili o 6,1 mld Sk v nasledujúcich položkách:
	- daň z príjmov fyzických osôb o 		1,1 mld Sk
	- daň z príjmov právnických osôb o 	1,0 mld Sk
	- daň z pridanej hodnoty o 			2,2 mld sk
	- spotrebné dane o 					0,9 mld Sk

	spolu daňové príjmy o 5,2 mld Sk. Tieto zmeny sa realizovali v nadväznosti na aktualizované plnenie príjmov v roku 2001 a odporúčanie expertov NBS.

	Príjmy zo splácania úverov a pôžičiek a z predaja majetkových účastí sa zvýšili o 0,9 mld Sk.

	Výdavky štátneho rozpočtu sa zmenili nasledovne: 

	Výdavky na diaľnice sa navýšili o 4,2 mld Sk (pri súčasnom zrušení úlohy, že na výstavbu diaľnic sa uvoľnia zdroje z privatizácie).

	Výdavky na bytovú výstavbu sa zvýšili o 1,0 mld Sk.

	Výdavky krajských úradov sa navýšili o 931 mil.Sk.

	V nadväznosti na upresnenie kvantifikácie dopadu prijatého zákona o verejnej službe sa navýšili výdavky pre vysoké školy o 84 mil. Sk, z toho mzdy 61 mil. Sk. 

	V rámci kapitoly MK SR sa o 18,0 mil. Sk zvýšili výdavky na financovanie menšinových kultúr.

	Výdavky kapitoly Kancelária prezidenta SR sa zvýšili o 10,0 mil.Sk 

	Do rozpočtových kapitol sa premietlo rozdelenie výdavkov súvisiacich s budovaním administratívnych potrieb (prístupový proces).

	Do kapitol krajských úradov sa delimitovali z príslušných rezortov činnosti súvisiace so strednými odbornými učilištiami.

	Výdavky na Govnet v sume 744,4 mil. Sk sa presunuli z kapitoly Úradu vlády SR do kapitoly Všeobecná pokladničná správa. 

	Ministerstvo financií premietlo tieto zmeny do návrhu rozpočtu a predkladá na rokovanie vlády aktualizovaný materiál. 

	Návrh štátneho rozpočtu na rok 2002 bol predložený v pôvodnej podobe aj na rokovanie Rady hospodárskej a sociálnej dohody s tým, že dodatočne bola RHSD informovaná o vykonaných zmenách. RHSD rokovala o návrhu štátneho rozpočtu 7. a 17. augusta 2001.
  
	V návrhu zákona o štátnom rozpočte na rok 2002 a návrhu uznesenia vlády, ktoré sú súčasťou materiálu, boli premietnuté zmeny, ktoré vyplynuli z rokovania vlády.

	Ministerstvo financií na základe prerokovania predloženého materiálu vo vláde dopracuje podrobnú tabuľkovú prílohu k návrhu štátneho rozpočtu a spracuje osobitnú prílohu za rozpočtové kapitoly (s dôrazom na programové rozpočtovanie). Súčasťou uvedených materiálov bude aj návrh Strednodobého finančného výhľadu na roky 2001 - 2004.

	Tieto materiály predloží ministerstvo na rokovanie vlády súčasne s návrhom verejných rozpočtov na rok 2002.

	Faktormi, ktoré môžu naďalej ovplyvniť proces dopracovania, rozpisu, resp. realizácie rozpočtu, ostávajú najmä neschválený zákon o štátnych fondoch, zákony súvisiace s presunom pôsobnosti na samosprávy VÚC, resp. obce a niektoré poslanecké iniciatívy na zmenu zákonov. Ak by sa tieto zákony prijali v inej podobe, než sú navrhované a zohľadnené v návrhu štátneho rozpočtu, vyústilo by to do nutnosti dodatočne zásadne korigovať viaceré parametre rozpočtu.